ועדת החוקה, חוק ומשפט, כנסת 16, פרוטוקול מספר 591, 2005-09-08 13:30

מיכאל איתן: שלום לכולם.

מיכאל איתן: אני אתן ליועצת המשפטית של הוועדה לפתוח את הישיבה.

מיכאל איתן: בבקשה, תמי.

תמי סלע: אנחנו נמצאים בהכנה לקריאה שנייה ושלישית של הצעת חוק ממשלתית.

תמי סלע: הנושא היה בוועדה כבר פעמיים, וזאת הוראת שעה.

תמי סלע: בשנת 95' היה תיקון שקבע שאי-אפשר להתחיל מאסר בהיעדר נוכחות הנאשם, ואז ראו שזה לא מוצלח בסיטואציות שבהן המאסר הוא במקום קנס, כי כל המטרה של המאסר הוא לדרבן את תשלום הקנס ולהביא לכך שמי שמתייצב לדיון נענש, ומי שלא הגיע כאילו מקבל פרס שאי-אפשר להטיל עליו מאסר במקום הקנס.

תמי סלע: אז תיקנו את זה בהוראת שעה לעניין מאסר במקום קנס שכן אפשר להטיל אותו גם אם אין נוכחות של הנאשם, אבל קבעו כמה איזונים: ראשית, חייבים לציין בהזמנה לדיון שיוכלו להטיל עליו מאסר במקום קנס גם אם לא יתייצב; שנית, לפני ביצוע המאסר במקרה שיוטל שלא בנוכחותו יצטרכו לשלוח לו התראה שבה יגידו שאם תוך 14 יום הוא לא ישלם יבואו לאסור אותו עם תצהיר פקודת המאסר; וגם קבעו לגבי דרכי ההמצאה של ההתראה שלא יוכלו להמציא את זה בדרכים שאינם מגיעות ישירות לאדם, כמו הנפקה וכדומה.

תמי סלע: ב- 2003 באו לכאן עם הוראת השעה ולא היו כל-כך נתונים כי בזמנו היה מבצע של הפחתת - - -ואז החליטו לתת לזה עוד שנתיים ואז לראות את הנתונים.

תמי סלע: היו כל מיני דברים שהטרידו את הוועדה בזמנו, ורצו לראות איך זה עובד.

תמי סלע: למשל, כמה פקודות מאסר מבוצעות בסופו של דבר; האם באמת אחרי משלוח ההתראה אנשים משלמים את הקנס לפני שהמאסר מבוצע; איך זה עובד עם ההמצאה של ההתראה, האם יש סיטואציות שמתברר אחר-כך שההתראה לא הגיעה לבן-אדם, והיה גם חשש מהצד השני שאנשים יברחו מהארץ בגלל ההתראה- -

מיכאל איתן: אנחנו יוצאים מנקודת הנחה שיש הוראה שקובעת שאין להטיל עונשי מאסר ללא נוכחות הנאשם, וזה נשאר.

תמי סלע: זה נשאר, אבל לא לגבי מאסר במקום קנס, שזה סוג אחד של מאסר.

מיכאל איתן: אחרי שהחוק עבר הוחרגו הסיטואציות של מאסר במקום קנס.

מיכאל איתן: ומה רע בזה?

תמי סלע: מצד אחד זה מאפשר להטיל מאסר על אדם שלא בנוכחותו- -

מיכאל איתן: מה היה לפני החוק הזה?

תמי סלע: במקרים מסוימים אפשר היה להטיל מאסר; על פשע אי-אפשר.

תמי סלע: מדובר על עבירות של שלוש שנות מאסר לפחות.

תמי סלע: בעבירות כאלה אפשר היה להטיל עונש גם בהיעדר הנאשם.

מיכאל איתן: זאת אומרת, עכשיו המצב הוא שמטילים על אדם מאסר או קנס, ואנחנו צריכים לומר שכאשר כתוב "מאסר" או "קנס", והידיעה היא שבכל רגע הוא יכול לשלם את הקנס ולהימנע ממאסר.

מיכאל איתן: אז מה הבעיה, למה אי-אפשר להטיל את זה גם כשהוא איננו?

מיכאל איתן: זה כאילו הטילו עליו קנס.

מיכאל איתן: הוא בחר במאסר.

שי צרפתי: פשוט הוראת השעה הזאת פגה ב- 31 באוגוסט, ואנחנו מעונינים- - -

תמי סלע: עכשיו מבקשים להפוך אותה להוראת שעה.

מיכאל איתן: אין הוראת שעה.

מיכאל איתן: אולי נבקש מה- מ.מ.מ רשימה של כל הוראות השעה בחקיקה הישראלית, וכמה שנים מחדשים אותן.

מיכאל איתן: אני גם מציע לא לקרוא לזה מהיום והלאה "הוראת שעה", אלא "הוראת שנה", כי סדרי הגודל הם בכלל לא בשעות, אלא הוראת דור.

מיכאל איתן: אבל נתחיל עם הוראת שנה.

מיכאל איתן: נמאס לי מהחוקים האלה של הוראת השעה, זה פשוט שערורייה.

מיכאל איתן: אם לא רוצים לחוקק נבטל את החוקים, יהיו פחות חוקים.

מיכאל איתן: בשביל מה לכתוב סתם חוקים של הוראת שעה?

מיכאל איתן: חלקם זה רק ביטול או דחייה של החוקים.

דורית ואג: אני מזכירה לך שבאחד מחוקי היסוד היה לנו ויכוח אם לעשות הוראת שעה או לא.

תמי סלע: בכל אופן, יש פה גם תוספת אחת לעומת המצב הקיים; יש שתי סיטואציות שבהן אפשר להטיל את המאסר במקום הקנס: או בדיון עצמו בהטלת גזר הדין- -

מיכאל איתן: סליחה, יש לי מחשבה אחרת על מה שדיברנו קודם.

מיכאל איתן: אפשר להגביל את תקופת המאסר?

תמי סלע: היא מוגבלת מקסימום לשלוש שנים אם זה במקום קנס.

תמי סלע: המאסר הוא למקרה שהנאשם לא ישלם את הקנס.

דרורה נחמני-רוט: במקביל לסנקציות של העבירה העצמה, ולא יותר ממנה.

דרורה נחמני-רוט: למשל, אם זאת עבירת תעבורה, והעונש עליה הוא רק שנה, אי-אפשר להטיל מעבר לשנה.

מיכאל איתן: לא הבנתי.

דרורה נחמני-רוט: אפשר להטיל מאסר במקום קנס שהוא לא ארוך יותר מגובה הסנקציה- -

מיכאל איתן: זה ברור.

מיכאל איתן: איך אפשר - - -

דרורה נחמני-רוט: את זה החוק קובע.

אברהם לנדשטיין: אם יש מצב דברים שבו יש עונש מאסר וגם קנס, המקסימום של הכול יחד לא יכול לעבור את מה שקבוע בחוק למאסר.

אברהם לנדשטיין: למשל, הוא יקבל חצי שנה ועוד חצי שנה במקום הקנס.

תמי סלע: אם הבנתי נכון מהפסיקה, אם הטילו את מלוא עונש המאסר ונתנו קנס ורוצים לתת גם מאסר במקום הקנס למקרה שהוא לא ישלם, אפשר לעבור את עונש המאסר.

אברהם לנדשטיין: אי-אפשר.

תמי סלע: לפי חכמי, זה מה שקבעו.

מיכאל איתן: הטעות בפילוסופיה היא שמה שאתה מציע הוא בהתחלת הדרך.

מיכאל איתן: כלומר, אם אתה קובע שיש עונש מרבי של 3 שנות מאסר אתה לא יכול לתת גם קנס, כי העונש המרבי, לפי הגישה שלך, הוא 3 שנות מאסר, ואז אי-אפשר להטיל יותר מזה- -

קריאה: אפשר.

מיכאל איתן: אבל אם הם קובעים שאפשר קנס ומאסר של 3 שנים - -

דרורה נחמני-רוט: הרעיון הוא שלא רואים בזה דבר עונשי, אלא דרך לאכוף את הקנס.

תמי סלע: גם וגם.

אברהם לנדשטיין: המהות היא שהוא הופך להיות מאסר אזרחי.

מיכאל איתן: הדרך הנכונה לטפל במה שאתה אומר היא לקבוע מלכתחילה בחוק שעונש של מקסימום 3 שנות מאסר אי-אפשר להטיל גם קנס וגם עונש.

מיכאל איתן: אתה אומר, מה אתם רוצים מבן-אדם?

מיכאל איתן: הוא קיבל עונש, מספיק שיישב 3 שנים בבית-סוהר, מה אתם מוסיפים לו גם קנס.

אברהם לנדשטיין: אם נתנו לו את המקסימום.

אברהם לנדשטיין: אבל בדרך-כלל זה לא קורה.

מיכאל איתן: כשזה לא קורה מותר להם להמיר את הקנס ביתרת העונש.

מיכאל איתן: אבל נקודת הבסיס עוד לא התקיימה, כי מותר גם וגם.

מיכאל איתן: אם היינו מקבלים כנקודת בסיס שזה העונש היינו מסתדרים עם הכול.

מיכאל איתן: אבל זה לא הולך ככה.

דרורה נחמני-רוט: גם במובן זה שיש עבירות רק של קנס ולא מאסר, ועדיין אפשר להמיר את זה במאסר.

תמי סלע: אבל אז זה רק עד שנה.

תמי סלע: כלומר, אם זאת עבירה שמלכתחילה לא נקבע לה בכלל עונש מאסר, רק קנס, אז אם קובעים מאסר במקרה שהקנס לא ישולם זה עד שנה.

מיכאל איתן: אבל גם זאת לא הסוגייה שלנו כרגע.

אברהם לנדשטיין: למעשה, אנחנו כן דנים בזה.

אברהם לנדשטיין: אם יש, למשל, עבירת חנייה שעליה יש רק קנס, ואדם לא משלם את הקנס, שיטילו עליו את המאסר במקום הקנס- -

דרורה נחמני-רוט: זה קיים גם בסעיף 71 לפני הוראת השעה, זה דבר שקבוע בחוק.

תמי סלע: עצם האפשרות להטיל מאסר במקום - -

דרורה נחמני-רוט: זה בסעיף 71.

תמי סלע: פה הנקודה היא שהוא לא נוכח, ובכל זאת אפשר להגדיל את המאסר, אבל בכל-זאת יש כל מיני איזונים.

מיכאל איתן: אבל למה אנחנו צריכים את כל האיזונים האלה?

תמי סלע: כדי שלא ייווצר מצב שבן-אדם לא היה בדיון מכל מיני סיבות שלא תלויות בו, והוא בכלל לא יודע - -

מיכאל איתן: אז הוא ישלם כשיבואו לקחת אותו.

מיכאל איתן: לא פתאום יבואו אליו, כבר היה משפט, זימנו אותו כמה פעמים, אז לא פתאום יבואו אליו.

קריאות: - - -

מיכאל איתן: חברים יקרים, אני חושב שאנחנו חיים קצת בעולם אחר פתאום.

מיכאל איתן: מדינה שיש בה כל-כך הרבה מעצרים ושחרורים ללא הגשת כתב אישום אנחנו מקבלים את זה כדבר שבשגרה, זה כסף קטן מה שנקרא.

מיכאל איתן: בן-אדם שהיה לו משפט שלא הגיע אליו, ובאים אליו הביתה ואומרים לו לשלם אם לא הוא ייאסר, הוא אומר להם שהוא לא רוצה לשלם כי הוא לא יכול לשלם.

מיכאל איתן: במקרה הכי גרוע הבנק היה סגור, ובאו בלילה, הוא ישב 12 שעות, למחרת שילמו והוא הלך הביתה.

מיכאל איתן: איפה הפרופורציות בין הרחמנות והרגישות העצומות שלנו לאדם הזה שכבר הורשע לבין כל מה שקורה סביבנו במדינה?

מיכאל איתן: משהו כאן לא נראה לי הגיוני.

מיכאל איתן: לטעמי, אם אמרו לבן-אדם לשלם קנס במקום מאסר.

מיכאל איתן: הנקודה היא שאדם היה צריך להיות כבר במשפט, מגיעים אליו הביתה ואומרים לו לשלם.

מיכאל איתן: אם הוא לא רוצה לשלם, אומרים לו ללכת לבית-סוהר בו ברגע, לא מחר ולא מחרתיים.

מיכאל איתן: אני לא אחפש אותו שוב, אתם יודעים מה זה לשלוח שוטר להביא בן-אדם.

מיכאל איתן: צריך ללכת לתחנה, ויש להם מבצעים, הם בכלל לא מגיעים, הם לא יגיעו פעם שנייה.

ציון כספי: זה יותר חמור.

ציון כספי: האיש שנמצא בתהליך המשפט גם מבקש קנס, והוא מקבל קנס ולא כלא.

ציון כספי: הבעיה היא בגזר הדין שניתן.

ציון כספי: הוא בא, העיד וביקש קנס ונתנו לו קנס, והוא לא משלם את הקנס.

ציון כספי: יש לנו בעיה אמיתית לאכוף אחר-כך את התשלום הזה.

אברהם לנדשטיין: הבעיה היא לא שהוא לא משלם, אלא שגוזרים את זה בשלב הכנה.

מיכאל איתן: הרי אי-אפשר לפתוח נגדו במשפט אם הוא איננו.

מיכאל איתן: מה, הוא לא יודע שיש לו משפט?

ציון כספי: אבל הוא גם מקבל קודם כל דרישה לתשלום הקנס, לא מיד הולכים לפקודת המאסר.

ציון כספי: רק אחרי שהוא לא משלם את הקנס מתחילים בהליכי המשפט.

מיכאל איתן: אז מה אנחנו צריכים לעשות?

מיכאל איתן: אני מוכן מצדי לוותר על הכול, תעבירו את זה ככה וזה הכול.

תמי סלע: אנחנו יכולים להפוך את זה להוראה קבועה.

תמי סלע: יש פה גם תוספת מסוימת שהיא לא דרמטית- -

ציון כספי: התוספת הזאת לא תכביד על בתי המשפט.

תמי סלע: יש שני מצבים שבהם אפשר להטיל מאסר במקום קנס: מצד אחד, בדיון בגזר הדין; מצד אחר, כשהוא לא שילם את הקנס, ואז יכולה לבוא בקשה של היועץ המשפטי לקיים דיון נוסף ולהטיל צו מאסר במקום קנס כי הוא לא שילם את הקנס.

תמי סלע: אם הוא לא מגיע, תחול אותה סיטואציה.

תמי סלע: במצב הראשון אם הוא לא הופיע, אבל ביקש לבטל את הדיון מסיבות טובות, אפשר לבטל את זה ולקיים את הדיון מחדש במעמד שני הצדדים.

תמי סלע: לא היה את זה בסיטואציה השנייה, שאחרי שהוא שילם, והיה צו מיוחד.

תמי סלע: פה רוצים להוסיף שהוא יכול להגיש בקשה לבטל את הדיון- -

מיכאל איתן: זה עניין טכני, בעצם.

תמי סלע: זאת השוואה שלהם מכיוון שהוא לא היה.

תמי סלע: מהנתונים שביקשתי על שליחת ההתראה לפני ביצוע המאסר התברר שכדיברו על זה בוועדה הכוונה הייתה שבאמת יש כל הדרישות, הוא מקבל הודעה על גזר הדין, ויש דרישת תשלום.

תמי סלע: אם מגיעים לשלב שרוצים לבצע פקודת מאסר מכיוון שהוא לא שילם יש התראה, כי אחר-כך יש 14 יום.

תמי סלע: אני מבינה שבפועל שולחים את זה כבר מבית המשפט מיד עם גזר הדין.

תמי סלע: לא הייתה כוונה שהוא מקבל לפני המאסר התראה, ואז הוא יודע שהוא צריך לשלם או ללכת לבית-סוהר.

אלינוער מזוז: הוא צריך לשלם מיד.

אלינוער מזוז: שולחים לו הודעה ואומרים לו שהוא צריך לשלם כי אם הוא לא ישלם יבואו ויאסרו אותו.

תמי סלע: זה בדיוק כמו הודעה על גזר הדין.

אלינוער מזוז: אבל צריך לשלם את זה מיד.

מיכאל איתן: אותי לא מטריד הזמן, אותי מטריד שיגיע אליו לידיים.

מיכאל איתן: אם יגיע אליו פעם אחת, שיידע.

מיכאל איתן: אני רואה מה קורה עכשיו עם תשלום האגרה על כביש 6.

מיכאל איתן: איזו מהירות, כזה מוסר תשלומים עוד לא ראיתי.

מיכאל איתן: מטריד אותי שבן-אדם יקבל את הוראת התשלום.

מיכאל איתן: אם הוא קיבל, הוא צריך לשלם, לא צריכה להיות פה רחמנות.

מיכאל איתן: זכותו לא לשלם, אבל זכותה של המדינה לומר לו שהוא יישב בבית-סוהר.

מיכאל איתן: מה עוד שבכל רגע שלוקחים אותו הוא יכול להשתחרר בגלל הוצאת כסף מהכיס.

מיכאל איתן: מה אנחנו עושים?

מיכאל איתן: אם אנחנו רוצים אכיפת חוק אנחנו צריכים להפסיק עם הרחמנות הזאת.

מיכאל איתן: אני לא אומר שלא צריך להיות רגישים, אבל לא במקום שאין שום היגיון.

מיכאל איתן: למה הוא צריך אורכה?

מיכאל איתן: הוא קיבל עונש בבית-משפט לשלם קנס.

מיכאל איתן: אנחנו מחנכים את האזרחים לא טוב, כי את אומרת לו במילים אחרות שהוא יכול לשים פס על הראשונה, תבוא שנייה.

מיכאל איתן: הוא יודע שזאת הנורמה.

מיכאל איתן: הוא צריך להיות אידיוט כדי לשלם בפעם הראשונה.

מיכאל איתן: בינתיים את מעמיסה על המדינה, על שוטרים – לא, פעם אחת זה מספיק.

תמי סלע: לפני שהייתה ההתראה הרבה פעמים רק כשהמשטרה הגיעה לבן-אדם הוא משלם.

תמי סלע: אם נותנים לו את ההתראה 14 יום לפני כן, והוא יודע שעכשיו יאסרו אותו הוא ישלם.

תמי סלע: אני לא בעד, אבל יש אנשים שכך זה עובד אצלם- -

מיכאל איתן: כי אנחנו הרגלנו אותם.

אלינוער מזוז: שיתארגן לזה 14 יום מהיום שהוא קיבל את ההודעה.

אלינוער מזוז: אמנם זה סמוך לביצוע גזר הדין, אבל הוא צריך להתארגן לזה.

מיכאל איתן: אם אני יודע שיש לי זמן, גם אני מנצל את זה.

מיכאל איתן: זה כאילו אני מחנך אותם לנהוג כך.

תמי סלע: בוועדה ניסו להוסיף שכל ההתראה מתפספסת עד שזה יבוצע.

מיכאל איתן: אבל גם בזמן המאסר הוא יכול לשלם.

תמי סלע: נכון, הוא יכול.

מיכאל איתן: אז למה לי לדחות אותו?

מיכאל איתן: אני רוצה שהמשטרה תבוא אליו רק פעם אחת, אני לא רוצה פעמיים.

תמי סלע: אולי אפשר היה גם בלי ההתראה.

מיכאל איתן: אתם לא מתארים לעצמכם מה זה לבוא לאנשים הביתה.

מיכאל איתן: השוטרים מפחדים כי זה יכול להיות בכל מיני סביבות שאף אחד לא רוצה ללכת אליהן.

מיכאל איתן: אנשים מרגישים עוינות, אז אף אחד לא אומר להם איפה האיש גר.

מיכאל איתן: אם פעם אחת הם מגיעים – גמרנו את העניין, לא צריך יותר פעם שנייה.

תמי סלע: מה לגבי ההמצאה של ההתראה?

תמי סלע: יש הוראות מיוחדות שזה לא יהיה המצאה.

ציון כספי: יש שינוי בכל תהליך היישום של פקודות המאסר בבתי המשפט.

ציון כספי: היום , אחרי שבית המשפט נתן את פסק הדין ומוציא את הדרישה לקנס, וזה לא שולם זה עובר למרכז לגביית קנסות.

ציון כספי: במרכז לגביית קנסות אנחנו לוקחים את הקנס ועובדים עליו על-פי חוק המרכז לגביית קנסות.

ציון כספי: אנחנו בכלל מנסים לגבות אותו באחת הדרכים האלטרנטיביות כי אנחנו חושבים שלמדינה טוב יותר שנשלם את הקנס מאשר שהוא יישב בכלא.

קריאות: - - -

ציון כספי: אנחנו מוציאים לבן-אדם דרישה ראשונה ודרישה שנייה בהתאם לחוק המרכז, אחר-כך מוודאים שיש אישור מסירה, אחר-כך עושים עיקול של רכב אם יש לו, עיקול בנקים, עיקול משכורת.

ציון כספי: אחר-כך שולחים התראה על עיקול מטלטלין ומנסים לעקל מטלטלין.

ציון כספי: ואם אחרי כל זה זה לא מצליח, אנחנו מוציאים פקודת מאסר.

ציון כספי: התהליך הוא כל-כך ארוך שהבן אדם הזה לא רוצה לשלם.

מיכאל איתן: זה לא שהוא לא רוצה לשלם, אתה לא מבין.

מיכאל איתן: אם הקנס הוא 5000 שקל, הוא שומר בצד 5000 שקל, וכשתבוא המשטרה הוא ייתן לה.

מיכאל איתן: למה הוא צריך ללכת לבנק לשלם?

מיכאל איתן: הם באים אליו, הוא ייתן להם ביד את הכסף, ובינתיים יש לו זמן, מה אכפת לו.

מיכאל איתן: הוא גם שם את הכסף בפיקדון קצר מועד של 3-4 שבועות כדי שיישא ריבית.

אברהם לנדשטיין: אני מאוד מעריך את המרכז לגביית קנסות, אבל לפעמים יש קשיים בהפעלת הדברים מכיוון שיש קצרים בין בתי המשפט השונים לביניכם.

אברהם לנדשטיין: היו מקרים שבהם התקבל עיכוב ביצוע, ואתם ממשיכים לדרוש את הקנס.

אברהם לנדשטיין: אתם פשוט לא יודעים שבבית המשפט העליון יש, ואתם ממשיכים לדרוש את הכסף.

אברהם לנדשטיין: משיב מי שיש לו עורך-דין ומבין את זה.

אברהם לנדשטיין: האזרח הקטן לא כל-כך יודע ולא מבין בדברים האלה.

אברהם לנדשטיין: אם יש תקנה בעניין הוא לא בדיוק מבין בהם.

אברהם לנדשטיין: האזרח הקטן לפעמים לא יודע האם ההמצאה לדיון נעשתה כדין, האם על-פי הכללים שנקבעו - - -

מיכאל איתן: יש כאן 31 אלף עורכי דין בישראל- -

אברהם לנדשטיין: ישנה בעיה עם דרכי ההמצאה.

אברהם לנדשטיין: לא תמיד האזרח הקטן יודע מהן זכויותיו בעניין הזה.

קריאה: מה זה שייך לחוק הזה?

אברהם לנדשטיין: זה שייך, כי צריך לעמוד על דרכי המצאה נכונות.

אברהם לנדשטיין: כשבא השוטר ואומר לו לשלם או ללכת לבית-סוהר הוא לא יודע אם עמדו בדרכי ההמצאה או לא.

מיכאל איתן: אחד הכשלים של הביורוקרטיה הוא שיש כל מיני יחידות שעובדות בלי ראש אחד.

מיכאל איתן: ברגע שמטילים על גוף מסוים לבצע את המאסר הוא מבצע את המשימה שלו.

מיכאל איתן: תמי מציעה שבהתראה יהיה כתוב בצורה בולטת שהבן-אדם שנגדו עומדים להטיל את פקודת המאסר יידע שיש לו אפשרות לשלם או אפילו לפנות בבקשה לתשלומים אם יש נסיבות מוצדקות, ורשימה של מקומות שבהם אפשר לבקש אישור בקשה לתשלומים.

מיכאל איתן: זה מתקשר למה שאמרתי קודם:

מיכאל איתן: האדם שעומד לבצע את המאסר רוצה לבצע את המאסר.

מיכאל איתן: אבל האינטרס של המדינה הוא בכלל לא להביא אותו לבית-סוהר, כי זה עוד הוצאות.

מיכאל איתן: אם המדינה הייתה שוכר פרטי, היא הייתה נותנת אפילו הנחה כדי שרק ישלם.

מיכאל איתן: אם הייתי עסק פרטי הייתי אומר לו לקחת בחינם כדי שלא יעמיס הוצאות.

מיכאל איתן: אבל אנחנו לא יכולים כי אנחנו חייבים לתת תוקף לגבייה ולכל מה שעומד מאחורי העניין, ואנחנו לוקחים אותו לבית-סוהר.

מיכאל איתן: מי שעושה את זה לא מבין שהכי טוב מבחינת מדינת ישראל שהוא ישלם ולא ייקחו אותו לבית-סוהר.

מיכאל איתן: השאלה היא האם אנחנו יכולים להביא את זה לידיעתו בצורה יותר בולטת.

מיכאל איתן: הייתי אומר לשוטר שהולך לשם שבמקום יגיד שייתן את הכסף.

ציון כספי: אנחנו מביאים את זה לידיעתו במהלך הדרישה הראשונה והדרישה השנייה- -

תמי סלע: - - -

אברהם לנדשטיין: אין שלב כזה כי אחרי שהקנס לא משולם הוא עובר אלינו, ואז אנחנו ממציאים לו דרישה ראשונה ודרישה שנייה.

תמי סלע: יש אנשים שמשלמים עוד לפני-כן.

ציון כספי: משלם – נגמר הסיפור, אין בעיה.

מיכאל איתן: תסמנו בטופס שאדם שמקבל התראה יהיה כתוב לו בצורה בולטת: "עדיין ביכולתך לשלם את הקנס במקום המאסר- -

ציון כספי: ובמקרים מיוחדים הוא יכול לבקש פריסת תשלומים.

אברהם לנדשטיין: צריך, לדעתי, להוסיף לזה את שאר זכויותיו.

אברהם לנדשטיין: יש אנשים שלא מודעים שהם יכולים לפנות לביטול הקנס בשל טענות אחרות.

אברהם לנדשטיין: את כל זה צריך להודיע לו.

דרורה נחמני-רוט: ממתי צריך להודיע את כל הזכויות?

אברהם לנדשטיין: בהזמנה למשפט יש דף שבו מודיעים את הזכויות, אז צריך עוד דף אחד יחד עם גזר הדין.

ציון כספי: לפי מה שאומר היושב ראש אם אנחנו רוצים להכניס את זה אנחנו צריכים גם להוציא התראה לפני המאסר.

דרורה נחמני-רוט: יש לפי החוק חובה.

תמי סלע: לפי הוראת השעה מאסר שניתן שלא בנוכחות הנאשם לא יבוצע בטרם הומצאה התראה בכתב על-כך לפחות 14 ימים מראש.

תמי סלע: אם הודיעו לו בהזמנה לדיון שיכולים להטיל עליו מאסר במקום קנס זה כבר מספק את ההתראה.

מיכאל איתן: מתי בדיון?

ציון כספי: בדיון המשפטי, אם הודיעו לו שהוא יכול לקבל מאסר בתמורה אם הוא לא יתייצב זה חוסך את ההתראה.

דרורה נחמני-רוט: נכון, זה חוסך את ההתראה.

דרורה נחמני-רוט: אם בתיק תעבורה אומרים לו שמותר להטיל עליו עונש אם הוא לא מתייצב, והוא לא מתייצב- -

תמי סלע: זה מייתר את ההתראה?

דרורה נחמני-רוט: בוודאי.

תמי סלע: פה יש שני הדברים.

דרורה נחמני-רוט: למה?

דרורה נחמני-רוט: נעשה משפט כפול?

דרורה נחמני-רוט: הוא הסכים לזה, והוא לא התייצב.

דרורה נחמני-רוט: כל דיני ההתייצבות חלים פה.

תמי סלע: - - -

דרורה נחמני-רוט: אי-אפשר.

תמי סלע: למה אי-אפשר?

דרורה נחמני-רוט: את מטילה עומס נוסף על המערכת - -

אלינוער מזוז: שולחים לו הודעה על גזר הדין.

תמי סלע: בהודעה על גזר הדין צריך לשלוח את ההתראה, לא לפני-כן כי אולי בית המשפט לא החליט לתת מאסר גם אם אפשר לתת.

ציון כספי: אין בין ההודעה על גזר הדין לבין ביצוע המאסר אין שום קשר.

ציון כספי: ההודעה על גזר הדין מודיעה שהנאשם קיבל 500 שקל קנס ועוד חודשיים מאסר בתמורה, יש שובר תשלום – נא לבוא לשלם.

דרורה נחמני-רוט: הכוונה היא למקרים אחרים.

דרורה נחמני-רוט: הכוונה היא כאשר יש לו אפשרות להתייצב או שיינתן עונש בהיעדרו.

דרורה נחמני-רוט: עונש בהיעדרו הוא קנס.

אלינוער מזוז: אז זה לא שייך לביצוע ההתראה- -

דרורה נחמני-רוט: אבל יכול להיות גם מצב שניתן קנס ואם הוא לא ישלם הוא יקבל מאסר.

דרורה נחמני-רוט: זה אותו דבר.

קריאות: - - -

דרורה נחמני-רוט: לא צריך להזמין אותו מחדש.

תמי סלע: לא להזמין, רק להודיע לו שעומדים לבצע את המאסר.

אלינוער מזוז: אפשר לעשות את זה כששולחים לו את גזר הדין.

אלינוער מזוז: אבל לא בזמן ההזמנה מראש שבה עוד לא יודעים אם הוטל מאסר או לא, כי כתוב: "צו מאסר שניתן שלא בנוכחות לא יבוצע".

אלינוער מזוז: זאת אומרת, קודם צו המאסר במובן הזה- -

מיכאל איתן: מה זה במעמד גזר הדין?

תמי סלע: כשמודיעים לו על גזר הדין, זאת הפעם שצריך להודיע לו.

מיכאל איתן: היא רצתה שבהודעה לבית המשפט זה כבר יהיה.

מיכאל איתן: זה לא, אבל אחרי גזר הדין או במעמדו – זהו.

מיכאל איתן: לא צריך שום התראה נוספת מלבד ההתראה הראשונה שבאה עם גזר הדין.

תמי סלע: אז הם גם ככה עושים את זה כך.

מיכאל איתן: כשאומרים "יהיה עוד", לא צריך את הראשון, נתחיל מהשני.

דרורה נחמני-רוט: זה חייב להיות ברור, זה בכל-זאת הליך פלילי.

תמי סלע: השאלה היא רק האם להוסיף בסעיף עצמו כמו שכתוב: "בהתראה תצוין מזכירות בית המשפט שעדיין ניתן לפנות לבירורים" ואפשרויות פריסת התשלומים.

מיכאל איתן: וכן את העובדה שהוא יכול לשלם.

תמי סלע: הדבר האחרון הוא לאשר את זה כהוראה קבועה, אבל מבחינה טכנית של החקיקה זה ייכנס לחוק עצמו ולא כתיקון להוראת השעה.

מיכאל איתן: בסדר.

דרורה נחמני-רוט: התיקון הוא בזה שהוראת השעה נמחקת וזה הופך לקבע.

תמי סלע: אנחנו נתייעץ על הטכניקה של החקיקה- -

דרורה נחמני-רוט: אמרת שבאחד הסעיפים יש נוסח שלא מתאים להוראת קבע, אפשר לתקן.

מיכאל איתן: איך מתקדמים?

תמי סלע: צריך לאשר.

מיכאל איתן: אני לא יכול לאשר לבד.

מיכאל איתן: תכינו את הכול ונעשה ישיבת דיון והצבעה.

מיכאל איתן: תודה רבה.